AfriForum sal UV-appèl teen taalbeleid-uitspraak teenstaanUniversiteit van die Vrystaat. Foto: UV, Facebook AfriForum het Vrydag in reaksie op die aankondiging van die Universiteit van die Vrystaat (UV), dat die universiteit beplan om teen Donderdag se hooggeregshofuitspraak oor die behoud van Afrikaans te appelleer, bevestig dat die universiteit se appèl teengestaan sal word. Volgens Alana Bailey, adjunk uitvoerende hoof van AfriForum, is die universiteit se aankondiging ’n teleurstelling. “Die hofuitspraak teen die UV se nuut aanvaarde taalbeleid maak dit baie duidelik dat meertaligheid bevorder moet word. Dit beklemtoon die belangrikheid van respek vir diversiteit, asook die gees van die Grondwet wat erkenning aan alle gemeenskappe gee. Dat die universiteit nou die teenoorgestelde probeer bewys, gaan onnodige spanning en polarisasie aanblaas en is nie in ooreenstemming met die onbevooroordeeldheid en kundigheid wat ’n mens van akademici op tersiêre vlak verwag nie,” het sy gesê. Bailey het beklemtoon dat AfriForum die taalregte van Afrikaanse studente tot op die hoogste vlak sal verdedig. Intussen het AfriForum die universiteit deur middel van ’n prokureursbrief versoek om te onderneem dat die nuwe taalbeleid nie in werking gestel sal word terwyl die appèlsaak nog hangend is nie. Indien die bestuur nie hierdie versekering wil gee nie, sal AfriForum die hof met ’n dringende aansoek nader om ’n interdik teen die inwerkingstelling daarvan te verkry sodat geen Afrikaanse student se reg op moedertaalonderrig geskend word nie.